**Banka e Shqipërisë**

Departamenti i Politikës Monetare



**Vrojtimi i Besimit të Biznesit dhe të Konsumatorit**

**Tremujori i dytë2015**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Treguesi i Ndjesisë Ekonomike**

Treguesi i ndjesisë ekonomike (TNE) u rrit me 5.1 pikë në tremujorin e dytë të vitit 2015. Ky zhvillim riktheu TNE-në në trendin rritës, pas rënies së shënuar në tremujorin e parë. Niveli i treguesit aktualisht qëndron 4.8 pikë mbi mesataren historike. Rritja e TNE-së në tremujorin e dytë u përcaktua nga rritja e besimit në industri e në shërbime, si dhe nga rritja e besimit konsumator. Në të kundërt, rënia e besimit në sektorin e ndërtimit dhe të tregtisë dha kontribut negativ në treguesin e agreguar.

1. Treguesi i ndjesisë ekonomike (TNE)



Burimi: Vrojtimi i besimit të biznesit dhe vrojtimi i besimit të konsumatorit, Banka e Shqipërisë.

**Sektori i industrisë**

Treguesi i besimit në sektorin e industrisë (TBI) u rrit me 5.8 pikë përqindje në tremujorin e dytë, pas rënies së shënuar për dy tremujorë radhazi. Rritja e TBI-së ka ardhur si pasojë e rritjes së *balancës së prodhimit* (me 10.4 pikë përqindje), si dhe e rritjes së balancës së *gjendjes financiare* (me 8 pikë përqindje). Nga ana tjetër, rritja e balancës së gjendjes së *inventarëve,* kontribuoi negativisht në TBI. Niveli i TBI-së qëndron 6.4 pikë përqindje mbi mesataren afatgjatë dhe 8 pikë përqindje mbi mesataren e periudhës 2008-2014.

1. Treguesi i besimit në industri (në pikë përqindje)



Burimi: Vrojtimi i besimit të biznesit, Banka e Shqipërisë.

Në vijim, analiza e disa treguesve që nuk përfshihen në ndërtimin e TBI-së:

Balanca e vlerësimit të *situatës ekonomike* në vend regjistroi rënie me 5 pikë përqindje. Megjithatë, vlerësimi për *gjendjen e përgjithshme të biznesit,* si dhe *për kërkesën* e brendshme dhe të jashtme u përmirësuan këtë tremujor. Gjithashtu, balanca e *punësimit* u rrit me 0.8 pikë përqindje. *Pritjet* për tremujorin e tretë të vitit janë më pak optimiste, krahasuar me situatën aktuale.

*Norma e shfrytëzimit të kapaciteteve* në industri u rrit me 7.3 pikë përqindje, duke qëndruar në nivelin 75.1% në tremujorin e dytë. Kjo normë qëndron rreth 3.2 pikë përqindje mbi nivelin mesatar historik. *Çmimet e prodhimit* janë vlerësuar me rritje të lehtë gjatë tremujorit të dytë.

 **Sektori i ndërtimit**

Treguesi i besimit në sektorin e ndërtimit (TBN) ra me 8.1 pikë përqindjeje në tremujorin e dytë. Ecuria e këtij treguesi u ndikua nga rënia në të tre balancat përbërëse të tij. Kështu, *kërkesa* ra më 9.2 pikë përqindje, *prodhimi* ra me 9.5 pikë përqindje dhe situata e *punësimit* ra me 5.6 pikë përqindje. Niveli aktual i TBN-së qëndron rreth 8.8 pikë përqindje poshtë mesatares historike.

1. Treguesi i besimit në ndërtim (në pikë përqindje)



Burimi: Vrojtimi i besimit të biznesit, Banka e Shqipërisë.

Në vijim, analiza e disa treguesve që nuk përfshihen në ndërtimin e TBN-së:

Bizneset, në sektorin e ndërtimit. kanë vlerësuar në rënie balancën e *situatës së përgjithshme ekonomike* në vend dhe *gjendjen e përgjithshme të biznesi*t gjatë tremujorit të dytë. Gjithashtu, ata janë shprehur për rënie të *kërkesës* dhe për rritje të nivelit të *inventarëve,* të cilët kanë ndikuar në përkeqësimin e *gjendjes financiare* të këtij sektori. Ndërkohë, *çmimet* *e prodhimit* regjistruan një rënie të lehtë.

Norma e *shfrytëzimit të kapaciteteve* në ndërtim shënoi 60.1 % në tremujorin e dytë, duke qëndruar rreth 4.4 pikë përqindje nën mesataren e saj historike. Bizneset u shprehën se faktorët me ndikim kryesor në nivelin e shfrytëzimit të kapaciteteve janë *kërkesa e pamjaftueshme* dhe *kufizimet financiare*. Në masën më të madhe (73%), bizneset raportojnë se do t’i përballojnë kufizimet financiare me kredi bankare dhe një pjesë (18%) me porosi me parapagim.

**Sektori i shërbimeve**

Treguesi i besimit në sektorin e shërbimeve (TBSh) u rrit me 3.7 pikë përqindje në tremujorin e dytë. Kontributin kryesor në përmirësimin e TBSH-së e dha rritja e balancës për vlerësimin *e situatës së përgjithshme të biznesit*. Gjithashtu, bizneset në sektorin e shërbimeve vlerësuan të përmirësuar *kërkesën* dhe *gjendjen financiare.*

1. Treguesi i besimit në shërbime (TBSh)



Burimi: Vrojtimi i besimit të biznesit, Banka e Shqipërisë.

Në vijim, analiza e disa treguesve që nuk përfshihen në ndërtimin e TBSh-së:

Në kontrast me situatën e përmirësuar të biznesit të tyre, situata e përgjithshme e *ekonomisë* në vend vlerësohet në rënie; balanca përkatëse ra me 6.3 pikë përqindje. *Çmimet e shërbimeve* vlerësohen të pandryshuar nga tremujori i kaluar. Bizneset në sektorin e shërbimeve vlerësojnë në përmirësim situatën e punësimit përgjatë tremujorit të dytë.

Norma e *shfrytëzimit të kapaciteteve* në këtë sektor rezultoi 77.4%. Kjo normë është 3.4 pikë përqindje më e lartë se tremujori i dytë i një viti më parë dhe 1.4 pikë përqindje më e lartë sesa mesatarja historike.

**Sektori i tregtisë**

Treguesi i besimit në tregti (TBT) regjistroi rënie me 1.4 pikë përqindje në tremujorin e dytë. Rënia u përcaktua vetëm nga keqësimi i situatës së *punësimit* (balanca ra me 9.2 pikë përqindje). Dy komponentët e tjerë të TBT-së, balanca e *gjendjes financiare* dhe balanca e *gjendjes së biznesit,* u rritën me përkatësisht 0.1 dhe 4.9 pikë përqindje.

1. Treguesi i besimit në tregti (TBT)



Burimi: Vrojtimi i besimit të biznesit, Banka e Shqipërisë.

Në vijim, analiza e disa treguesve që nuk përfshihen në ndërtimin e TBT-së:

Bizneset në sektorin e tregtisë kanë vlerësuar në rritje të lehtë s*ituatën e ekonomisë* dhe *kërkesën* në tremujorin e dytë të vitit. Balancat përkatëse u rritën me përkatësisht 0.1 dhe 0.8 pikë përqindje.

Norma e *shfrytëzimit të kapaciteteve* në tregti u ul në tremujorin e dytë, duke qëndruar në nivelin 73.3%. Kjo normë është 4.4 pikë përqindje më e ulët se një vit më parë dhe 5.7 pikë përqindje nën mesataren historike.

**Besimi i konsumatorëve**

Treguesi i Besimit të Konsumatorëve (TBK) u rrit me rreth 6.8 pikë përqindjeje në tremujorin e dytë të vitit 2015. Aktualisht, TBK-ja qëndron 3.8 pikë përqindje mbi mesataren afatgjatë. Përmirësimi i TBK-së reflektoi përmirësimin e shënuar në të tre balancat përbërëse të tij. Balanca e *blerjeve të mëdha* u rrit me rreth 13.9 pikë përqindjeje. Zhvillime pozitive u shënuan gjithashtu në pritjet e konsumatorëve për *situatën financiare* në tremujorin e ardhshëm (+2.8 pikë përqindjeje) dhe pritjet për *situatën e përgjithshme ekonomike* në vend(+4.3 pikë përqindjeje).

1. Treguesi i besimit të konsumatorëve (TBK)



Burimi: Vrojtimi i besimit të konsumatorit, Banka e Shqipërisë.

Në vijim, analiza e disa treguesve që nuk përfshihen në ndërtimin e TBK-së:

Konsumatorët vlerësuan të përmirësuar *situatën financiare* dhe *ekonomike* në vend përgjatë tremujorit të dytë të vitit. Balancat përkatëse u rritën me rreth 6.1 dhe 7.8 pikë përqindjeje. Pas rreth 10 vitesh vlerësimesh negative, në tremujorin aktual, konsumatorët shprehen optimistë për *situatën e punësimit* në gjashtëmujorin e ardhshëm. *Niveli i papunësisë* pritet të jetë më i ulët në gjysmën e dytë të vitit 2015. *Kostoja e jetesës* u vlerësua në rënie, ndërsa balanca e kursimeve shënoi rritje të ndjeshme me rreth 12.2 pikë përqindjeje (një numër më i madh konsumatorësh vlerësojnë se tani është kohë e mirë për të kursyer). Pritjet për ecurinë e *çmimeve pas 12 muajsh* vijojnë të jenë në rënie: inflacioni pas një viti pritet 1.3% nga 1.4% në tremujorin e mëparshëm.

**Tabelë 1.** Treguesit e besimit sipas sektorëve\*

|  |  |  |  |  |
| --- | --- | --- | --- | --- |
|  | **Vlerat që nga T2-2002** | **2014** | **2015** | **Situata aktuale** |
|  | **min.** | **mes.** | **max.** | **T2** | **T3** | **T4** | **T1** | **T2** | **Konjukturale\*\*** | **Strukturore\*\*\*** |
| Industri | -18.7 | -2.6 | 9.0 | 1.8 | 3.4 | 1.3 | -1.4 | 3.8 | ­↑ |  + |
| Ndërtim | -37.8 | -10.6 | 9.3 | -17.9 | -14.4 | -5.7 | -11.8 | -19.5 | ­↓ | - |
| Shërbime | -22.7 | 0.9 | 21.4 | 1.5 | 2.3 | 4.0 | 2.4 | 6.1 | ­↑ | + |
| Tregti | -17.3 | -1.6 | 9.7 | 6.5 | 2.3 | 3.4 | 0.0 | -1.4 | ­↓ | + |
| Konsumator | -20.5 | -12.6 | -6.4 | -14.1 | -9.1 | -12.9 | -15.6 | -8.8 | ↑ | + |

Burimi: Vrojtimi i besimit të konsumatorit, Banka e Shqipërisë.

*\*) Me përjashtim të treguesit të konsumatorit, treguesit janë llogaritur nga balanca të rregulluara për sezonalitet.*

*\*\*) Situata krahasuar me tremujorin e mëparshëm.*

*\*\*\*) Situata për secilin tregues konsiderohet shumë e kënaqshme (+ +), kur treguesi është më shumë se 1 devijim standard më i lartë se mesatarja; situata konsiderohet e kënaqshme (+), kur treguesi është më pak se 1 devijim standard më i lartë se mesatarja; situata konsiderohet e pakënaqshme (-), kur treguesi është më pak se 1 devijim standard më i ulët se mesatarja; dhe situata konsiderohet shumë e pakënaqshme (--), kur treguesi është më shumë se 1 devijim standard më i ulët se mesatarja.*

**Tabelë 2**. Balancat kryesore të sektorëve të ekonomisë (në pikë përqindje)\*

|  |  |  |
| --- | --- | --- |
|   | **2014** | **2015** |
|   | **T1** | **T2** | **T3** | **T4** | **T1** | **T2** |
| **Kërkesa** |
| **Total**  | **-8.6** | **-3.4** | **-0.9** | **0.0** | **-6.3** | **-4.7** |
| Industri | -3.5 | 3.7 | 4.5 | -0.1 | -7.2 | 5.5 |
| Ndërtim  | -26.4 | -22.6 | -17.9 | -6.6 | -17.5 | -26.5 |
| Shërbime | -2.1 | 2.8 | 2.9 | 5.0 | 5.2 | 7.0 |
| Tregti | -2.2 | 2.4 | 6.9 | 1.9 | -5.6 | -4.8 |
| **Gjendja e përgjithshme e biznesit** |
| **Total**  | **-7.5** | **2.5** | **4.7** | **2.8** | **-12.0** | **2.3** |
| Industri | -26.9 | -21.5 | -11.7 | -4.1 | -11.9 | -19.9 |
| Ndërtim  | -2.1 | 1.3 | 2.1 | 0.6 | -0.9 | 5.7 |
| Shërbime | -1.7 | 6.2 | -1.3 | -4.8 | -9.7 | -4.8 |
| Tregti | -9.5 | -2.9 | -1.6 | -1.4 | -8.6 | -4.2 |
| **Prodhimi** |
| **Total**  | **-11.6** | **-5.0** | **-3.3** | **-0.7** | **-8.7** | **-7.9** |
| Industri | -0.8 | 7.9 | 7.9 | 3.4 | -3.7 | 6.7 |
| Ndërtim  | -22.4 | -18.0 | -14.5 | -4.7 | -13.6 | -22.4 |
| **Konsumatorët** |
| Situata financiare | -13.5 | 7.2 | -4.0 | -9.0 | -13.5 | -7.4 |
| Çmimet pas 1 viti, në % | 1.5 | 1.3 | 1.6 | 1.8 | 1.4 | 1.3 |
| Blerje të mëdha | -59.4 | -58.0 | -46.7 | -53.9 | -63.1 | -49.2 |
| Situata e kursimit | -39.3 | -41.0 | -36.7 | -46.6 | -47.3 | -35.1 |

Burimi: Vrojtimi i besimit të konsumatorit, Banka e Shqipërisë.

*\*) Me përjashtim të sektorit të konsumatorit, balancat janë të rregulluara për sezonalitet.*

1. Balancat kryesore të vrojtimit të konsumatorit



Burimi: Vrojtimi i besimit të konsumatorëve, Banka e Shqipërisë.

1. Balancat kryesore të vrojtimit të bizneseve, të agreguara në nivel ekonomie



Burimi: Vrojtimi i besimit të biznesit, Banka e Shqipërisë.

**Aneks**

**Shpjegime metodologjike**

-**Balanca** është treguesi që përdoret më shpesh për agregimin e të dhënave cilësore nga vrojtimet. Ajo llogaritet si diferencë midis përqindjes së përgjigjeve pozitive dhe përqindjes së përgjigjeve negative. Balanca shprehet në pikë përqindje.

-**Treguesi i Besimit** (TB) ndërtohet për çdo sektor dhe llogaritet si mesatare e thjeshtë e balancave të rregulluara sezonalisht, të treguesve të cilët kanë korrelacionin më të lartë me serinë e referencës (serinë e të dhënave reale të ekonomisë).

**-Treguesi i Ndjesisë Ekonomike** (TNE) përmbledh të gjitha balancat (13) e përdorura për llogaritjen e treguesve të besimit për të katër sektorët, të peshuara sipas aktivitetit ekonomik. Ai shpreh me anë të një treguesi të vetëm, ndjesitë për aktivitetin ekonomik në vend, të dy prej grupeve kryesore ekonomike: biznesit dhe konsumatorëve.